b'\n_START_ARTICLE_\nBultaco Mercurio\n_START_SECTION_\nHist\xc3\xb2ria\n_START_PARAGRAPH_\nBultaco comen\xc3\xa7\xc3\xa0 la seva activitat el 1959 tot fabricant una moto eminentment esportiva, la Tralla 101, model al qual se li augment\xc3\xa0 la cilindrada i se li suavitz\xc3\xa0 la resposta del motor el 1960 per a donar lloc a la Bultaco 155. Tot i que aquest nou model, m\xc3\xa9s "utilitari", anava destinat a un p\xc3\xbablic m\xc3\xa9s ampli, seguia essent car per a les classes populars. Paco Bult\xc3\xb3, fundador i amo de Bultaco, decid\xc3\xad aleshores d\'oferir una moto a l\'abast de tothom i ide\xc3\xa0 la primera Mercurio 125, presentada el desembre de 1960 i comercialitzada a partir de gener de 1961. Es tractava d\'un model econ\xc3\xb2mic (sort\xc3\xad a la venda al preu de 18.500 pts de l\'\xc3\xa8poca, uns 111 euros al canvi), en el qual els acabats eren els m\xc3\xadnims imprescindibles: no se li havien polit ni els c\xc3\xa0rters, ni els frens ni el tub d\'escapament, el qual anava pintat de negre. Amb un motor que lliurava 9 CV a 5.000 rpm, la seva velocitat m\xc3\xa0xima era de 85-90 km/h. _NEWLINE_Tot i tractar-se d\'una moto barata i senzilla, quasi "espartana", la Mercurio 125 oferia qualitat i robustesa. El desembre de 1960, un mes abans del seu llan\xc3\xa7ament, es realitz\xc3\xa0 una acci\xc3\xb3 publicit\xc3\xa0ria pensada per a demostrar-ne la fiabilitat: amb l\'objectiu de recaptar fons per als damnificats al terratr\xc3\xa8mol de Xile d\'aquell any, una unitat de pre-s\xc3\xa8rie circul\xc3\xa0 durant 11 dies seguits, sense parar el motor, recorrent 14.000 km per la pen\xc3\xadnsula Ib\xc3\xa8rica (48 prov\xc3\xadncies espanyoles entre l\'11 i el 21 de desembre). Diversos pilots oficials de Bultaco es turnaren als comandaments de la moto, entre ells John Grace, Marcel Cama, Ricardo Quintanilla, Bambi i Rivadulla._NEWLINE_La gestaci\xc3\xb3 de la futura Mercurio 155, el model seg\xc3\xbcent de la gamma, comen\xc3\xa7\xc3\xa0 el mateix 1960 amb el llan\xc3\xa7ament de la Bultaco 155. En aquell moment, Bultaco cre\xc3\xa0 de fet tres nous motors: el de 153,16 cc que equipava la 155, un de 174,77 cc ("175") i un altre de 196,04 cc ("200"). Ja aleshores es decid\xc3\xad que la futura Mercurio hauria d\'incorporar el motor de 153,16 cc al mateix bastidor de la 125. El primer prototip es va muntar poc abans de 1963 per tal de poder-li fer les fotografies que il\xc2\xb7lustrarien el calendari anual i els cat\xc3\xa0legs de Bultaco per a aquell any. Era id\xc3\xa8ntic est\xc3\xa8ticament a la Mercurio 125, tret del motor i el tub escapament adoptats de la Bultaco 155. Finalment, el mar\xc3\xa7 de 1963 es pos\xc3\xa0 a la venda la nova Mercurio 155, identificada internament com a "Model 9". Poc despr\xc3\xa9s de presentar-se (quan ja se n\'havien venut algunes unitats), es decid\xc3\xad millorar-ne una mica els acabats i se li poliren totes les parts met\xc3\xa0l\xc2\xb7liques inclosos els rodets de les rodes, se li canvi\xc3\xa0 la caixa d\'eines per una de mes grossa i el manillar de tub per un de xapa en color gris. La Mercurio 155 fou el primer veritable \xc3\xa8xit de vendes de Bultaco.\n_START_SECTION_\nLes darreres Mercurio\n_START_PARAGRAPH_\nLa primavera de 1976, problemes interns de l\'empresa varen fer que Bultaco no pogu\xc3\xa9s treure al mercat les grans novetats que s\'esperaven al Sal\xc3\xb3 de l\'Autom\xc3\xb2bil de Barcelona aquell any. L\'\xc3\xbanica fou justament la Mercurio 175 GT. Poc despr\xc3\xa9s, la marca va anunciar el final de la Mercurio i el llan\xc3\xa7ament de dues noves motos de carretera: la Streaker i la Metralla GTS de 6 velocitats, per\xc3\xb2 la subseg\xc3\xbcent crisi de l\'empresa va fer que la Mercurio no s\'acab\xc3\xa9s discontinuant. El 1980, superada la fase de col\xc2\xb7lapse, es reprengu\xc3\xa9 la producci\xc3\xb3 amb el que es va poder i es fabricaren nom\xc3\xa9s els models Sherpa T, Frontera, Chispa, Metralla, Alpina, Streaker i Mercurio 175 GT. D\'aquests, nom\xc3\xa9s la Mercurio i algun altre se seguiren fabricant fins al final de l\'empresa, precipitat pocs anys despr\xc3\xa9s.'